ORDE do 8 de maio de 2007 sobre a aprobación definitiva do Plan Xeral de Ordenación Municipal do Concello de Vedra (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/05/2007

I. Antecedentes.
1. Esta consellería, mediante Orde do 30-1-2007, outorgou a aprobación definitiva parcial ao Plan Xeral de Ordenación Municipal do Concello de Vedra, quedando en suspenso un conxunto de ámbitos ata que o concello realizase as modificacións precisas para corrixir as deficiencias detectadas neles.
2. As modificacións derivadas da devandita orde foron aprobadas polo concello en sesión do pleno do 16-2-2007.
3. O documento para o cumprimento da Orde do 30-1-2007 que o concello eleva para a aprobación definitiva ten entrada no rexistro desta consellería o 22-2-2007-r.e. 4529-.
II. Fundamentos.
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. Segundo o disposto nos artigos 85.7º e 227 da Lei 9/2002, para resolver sobre a aprobación definitiva, a consellería competente en materia de urbanismo e ordenación do territorio debe analizar os seguintes aspectos:
a) A integridade e suficiencia dos documentos que integran o plan.
b) A conformidade do plan coa lexislación urbanística vixente e a adecuación das súas determinacións á protección do medio rural.
c) A incidencia do plan sobre as materias de competencia autonómica e sobre as políticas autonómicas de desenvolvemento sustentable e a articulación das infraestruturas de carácter local cos elementos vertebradores do territorio de alcance supramunicipal.
II.3. A Dirección Xeral de Urbanismo elevou o 7-5-2007 un informe-proposta en que se analiza o contido da documentación presentada nos seguintes termos:
1. Para o cumprimento da Orde do 30-1-2007, o Concello de Vedra presenta un documento independente do Plan Xeral de Ordenación Municipal.
2. Neste documento aparecen corrixidas as deficiencias sinaladas na Orde do 30-1-2007 de carácter substancial; non obstante, non se presenta o documento corrixido do Plan Xeral de Ordenación Municipal, como establece a propia orde. Polo que o concello deberá remitir o documento corrixido do Plan Xeral de Ordenación Municipal, en número de tres exemplares (Orde do 26-10-1984), para que esta consellería proceda a efectuar a dilixencia de aprobación definitiva.
III. Resolución.
En virtude de todo o anterior, de conformidade co disposto no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia,
RESOLVO:
1. Outorgar a aprobación definitiva ao Plan Xeral de Ordenación Municipal do Concello de Vedra.
2. O Concello deberá remitir a esta consellería, por triplicado exemplar, o documento corrixido do Plan Xeral de Ordenación Municipal onde se recollan todas as determinacións da aprobación definitiva, para que por parte desta consellería se proceda a efectuar o seu dilixenciamento.
3. Notifíquese esta orde ao concello e publíquese no Diario Oficial de Galicia.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 8 de maio de 2007.
María José Caride Estévez
Conselleira de Política Territorial, Obras Públicas
e Transportes